קורנליה אנדר

קורנליה אנדר (גרמנית: Kornelia Ender; ‏נולדה ב־25 באוקטובר 1958) היא שחיינית עבר ממזרח גרמניה. היא אלופה אולימפית בעלת שמונה מדליות מהן ארבע מדליות זהב, אלופת עולם בעלת 10 מדליות מהן שמונה מדליות זהב ושיאנית עולם, קבעה 22 שיאי עולם במשחים אישיים. הייתה לשחיינית הראשונה בהיסטוריה של המשחקים האולימפיים שזכתה בארבע מדליות זהב באולימפיאדה אחת (מונטריאול 1976). אנדר נולדה בפלאואן, שבסמוך לגבול שבין מזרח גרמניה למערב גרמניה ולצ'כוסלובקיה, והחלה להתאמן בשחייה כבר בגיל צעיר. ב-1972, בטרם מלאו לה 14, כבר השתתפה באולימפיאדת מינכן. היא הייתה צעירת השחייניות שהעפילו למשחי הגמר במשחקים אלו. במשחקים עצמם היא זכתה בשלוש מדליות כסף, במשחה ל-200 מטר מעורב אישי בתוצאה של 2:23.59 דקות, אחרי שיין גולד, האוסטרלית בת ה-15, כוכבת משחי הנשים באותם משחקים, במשחה שליחות 4x100 מטר חופשי בתוצאה של 3:55.55 דקות ובמשחה שליחות 4x100 מטר מעורב בתוצאה של 4:31.88 דקות. בתחרות שנערכה במזרח ברלין ב-13 באפריל 1973 קבעה אנדר במשחה ל-200 מטר מעורב אישי שיא עולם חדש ראשון בתוצאה של 2:23.01 דקות, שיפור לשיא בן השנה של שיין גולד (2:23.07 דקות). למחרת, היא שיפרה גם במשחה ל-100 מטר פרפר את שיא העולם והעמידה אותו על 1:03.05 דקות, שיפור לשיא בן השנה של מאיומי אאוקי מיפן (1:03.34 דקות). באליפות העולם בשחייה שנערכה בבלגרד, אז יוגוסלביה בשנת 1973 זכתה אנדר בחמש מדליות, מהן ארבע מדליות זהב ומדליית כסף אחת. מדליות זהב במשחה ל-100 מטר חופשי, במשחה ל-100 מטר פרפר ובמשחי שליחות 4x100 מטר חופשי ומעורב. מדליית כסף במשחה ל-200 מטר מעורב אישי. באליפות אירופה בשחייה שנערכה בווינה, אוסטריה בשנת 1974 זכתה אנדר בארבע מדליות זהב במשחה ל-100 מטר חופשי, במשחה ל-200 מטר חופשי ובמשחי שליחות 4x100 מטר חופשי ומעורב. באליפות העולם בשחייה שנערכה בקאלי, קולומביה בשנת 1975 זכתה אנדר בחמש מדליות, מהן ארבע מדליות זהב ומדליית כסף אחת. מדליות זהב במשחה ל-100 מטר חופשי, במשחה ל-100 מטר פרפר ובמשחי שליחות 4x100 מטר חופשי ומעורב. מדליית כסף במשחה ל-200 מטר חופשי ובכך הגנה על כל ארבע המדליות שזכתה באליפות הקודמת. באולימפיאדת מונטריאול (1976) זכתה אנדר בחמש מדליות, מהן ארבע מדליות זהב ומדליית כסף אחת והייתה השחיינית המצטיינת במשחקים. מדליות זהב במשחים ל-100 מטר חופשי בשיא עולם חדש של 55.65 שניות, במשחה ל-200 מטר חופשי בשיא עולם חדש של 1:59.26 דקות, במשחה ל-100 מטר פרפר בשיא עולם חדש של 1:00.13 דקות ובמשחה שליחות 4x100 מטר מעורב בשיא עולם חדש של 4:07.95 דקות. מדליית כסף במשחה שליחות 4x100 מטר חופשי בתוצאה של 3:45.50 דקות. בכך הייתה לשחיינית הראשונה בהיסטוריה של המשחקים האולימפיים שזכתה בארבע מדליות זהב באולימפיאדה אחת. לאחר המשחקים האולימפיים שנערכו במונטריאול פרשה משחייה תחרותית. ב-1978 נישאה לכוכב השחייה המזרח גרמני רולנד מאתס ובאותה שנה נולדה להם בת (פרנציסקה). לאחר ארבע שנות נישואים הם התגרשו. בשנת 1984 נישאה אנדר לשטפן גרומט, ספורטאי קרב עשר ומרוץ מגררות, ולהם נולדה בת (טיפאני). כיום מתגוררת אנדר בשורנשהיים שליד מיינץ ועוסקת בפיזיותרפיה. שנים מאוחר יותר, הוכח כי רופאי נבחרת השחייה המזרח גרמנית עסקו באמרוץ שיטתי של השחייניות המזרח גרמניות והביאו אותן לשימוש בסטרואידים. גילויים אלו הטילו צל כבד וחשדות משמעותיים לגבי תקפות השגי השחייניות המזרח גרמניות ואנדר בפרט. במשך השנים שלאחר מכן שברה אנדר 22 פעמים את השיא העולמי במשחים אישיים. היא הייתה השחיינית הראשונה ששברה את גבול שתי הדקות במשחה ל-200 מטר חופשי, עת קבעה בברלין, ביוני 1976, זמן של 1.59.78 דקות. כמו כן, הייתה שותפה למספר שיאים עולמיים עם רביעיות השליחים של נשות מזרח גרמניה. במשחה ל-100 מטר חופשי - שברה אנדר את שיא העולם 10 פעמים ברציפות בין 1973 ובין 1976. במשחה ל-200 מטר חופשי - שברה אנדר את שיא העולם 4 פעמים. במשחה ל-100 מטר פרפר - שברה אנדר את שיא העולם 5 פעמים. במשחה ל-200 מטר מעורב אישי - שברה אנדר את שיא העולם פעמיים. אנדר זכתה 3 פעמים בתואר שחיינית השנה בעולם בשנים 1973, 1975 ו-1976 (נשלל שנים אחר כך בשל האימרוץ שניתן לספורטאים בגרמניה המזרחית). בשנת 1981 זכתה אנדר להכלל בהיכל התהילה הבינלאומי של השחייה. מדיה וקבצים בנושא קורנליה אנדר בוויקישיתוף התפתחות שיא העולם במשחה ל-50 מטר חופשי התפתחות שיא העולם במשחה ל-100 מטר חופשי התפתחות שיא העולם במשחה ל-200 מטר חופשי התפתחות שיא העולם במשחה ל-100 מטר פרפר התפתחות שיא העולם במשחה ל-100 מטר גב התפתחות שיא העולם במשחה ל-200 מטר מעורב אישי (ויקיפדיה באנגלית) קורנליה אנדר, באתר olympedia.org קורנליה אנדר, באתר Swimrankings קורנליה אנדר, באתר אנציקלופדיה בריטניקה (באנגלית) רשימת זוכי שחיין השנה במגזין סווימינג וורלד היכל התהילה הבינלאומי של השחייה